Joanes Urkixo

Joanes Urkixo Beitia (Bilbo, Bizkaia, 1955eko ekainaren 11) euskal idazlea da. Euskal filologian lizentziaduna da. Zinema eta telebistako gidoigilea, eta film eta telesailen itzultzailea, lanbidez.

 Lan ibilbidea 
Euskal filologia ikasi zuen Deustuko Unibertsitatean. Gaztetan hainbat lan egin zituen, tartean, euskara eta gaztelera irakasle gisa lan egin zuen, baita film eta telesailen itzultzaile eta egokitzaile gisa ere (euskaraz eta gaztelaniaz). 1978 eta 1980 artean Bernardo Atxaga, Joxemari Iturralde eta Joseba Sarrionandia kide zituen Pott banda literatur taldearekin kolaboratu zuen. 1983an Ttua-ttuá literatur aldizkaria sortu zuen Laura Mintegirekin batera. EIE euskal idazleen elkarteko eta Galtzagorri haur eta gazte literatura elkarteko kidea da.

 Literatura 
Hainbat aldizkaritan argitaratutako artikuluekin egin zituen lehen urratsak literaturaren munduan: Pott, Anaitasuna, Euskadi Sioux, Argia, Susa.

1980an Toribio Altzaga antzerki-saria irabazi zuen Eta beharbada ispilu beltz bat (BAK, 1981) antzezlanarekin, Joanes Urkixoren lehen argitalpena izan zena. 1983an Eusko Jaurlaritzak sortutako kontakizun laburren Kirikiño literatur saria irabazi zuen Dragoia eta laberintoa lanagatik. Geroago, bere lehen eta, orain arte, azken poema-liburua argitaratu zuen: Berbak legezko aiztoak (Susa, 1990).

Nolanahi ere, egilearen ibilbidea Haur eta Gazte Literaturari lotuta dago batez ere, gazteentzat abenturaz beteriko lanak egin baititu. Zeruak erori zirenekoa (Ibaizabal, 1998) lanaren bidez Urkixok zientzia-fikzioari ekin zion berriro, eta gerora etorri zen Thule (Elkar, 1998) argitalpena Joseba Jaka literatura-bekari esker egin zuen.2003an Gazteentzako Narratibako Apirila Saria irabazi zuen, Gerlari zuria abenturazko eleberriarekin.

 Zinemagintza 
EHGEP-AGPEH euskal gidoilarien elkartearen sortzaileetako bat izan da. Telebistako eta zinemako gidoilari gisa lan egin du, eta film luzeetan, fikziozko eta animaziozko telesailetan, lehiaketetan, dokumentaletan... parte hartu du. Estreinatu diren lanen artean, honako hauek nabarmentzen dira: Filmaxen Goomer (1999), 2000ko Animazio Film Onenaren Goya Saria; Irusoin-Dibulitoonen Supertramps (2003), 2004ko Goya Sarietarako hautagaia, Gijongo Zinemaldiko haurrentzako zinema Saria 2004; Nazioarteko BRBren Nico (2004); Lotura Filmsen Payasos al rescate (2005); Irusoin-Dibulitoonen Cristobal Molón (2006); Donostiako Zinemaldian aurkezutako Querida Bamako (2007).

2014ko urrian estreinatutako Lasa y Zabala filmaren gidoilaria ere bada.

 Lanak 
Idazle gisa, ia genero guztiak landu ditu.
 Narrazioa 
 Elur gainean (1984, Erein)
 Lurra deika (1991, Erein)
 Ekaitza urrun (2018, Erein)

 Poesia 
 Berbak legezko aiztoak (1990, Susa)
 Haur eta gazte literatura 
 Patxi Trumoik letrak ikasi nahi ditu (1985, Erein)

 Patxi eta txoriaren bahiketa (1986, Erein)

 Shangai Tom espazioko zaindari (1992, Elkar)

 Bihotz ausarta (1996, Zubia)
 Thule (1998, Elkarlanean)
 Zeruak erori zirenekoa (1998, Ibaizabal)
 Lur izeneko oihana (2000, Zubia)
 Gerlari zuria (2003, Elkar)

 Argitxo Santageda egunean (2003, Ikastolen Federakundea)

 Argitxo iratxoa (2003, Ikastolen Federakundea)

 Argitxo eta Olentzero (2003, Ikastolen Federakundea)

 Argitxo Sanjuanetan (2003, Ikastolen Federakundea)

 Nerabeak eta beste munstro batzuk (2005, Aizkorri)

 Antzerkia 
 Eta beharbada ispilu beltz bat (1981, BAK)

 Beste egileekin 
 Cuentos Incombustibles II (1982, Bilboko Liburusaltzaileen Elkartea)
 Lore Kontu-Kontu Lore (1985, Ondarroako Kultur Etxea)

 Bilbao ipuin biltegia (2000, Bilboko Udala)

 Bilbao lerrorik lerro (2001, Bilboko udala)
 Bilbo inguruko ipuinak = Cuentos alrededor de Bilbao (2013, Bizkaiko Foru Adundia, Kultura Saila)

 Itzulpenak 
 Richard II (1985, Antzerti)
 SOS Lusitania (2016, Harriet)
 Autobusa berriro bera gabe abiatu zen egunekoa (2017, Harriet)
 Hegoak Astinduz (2017, Harriet)
 Wounded (2017, Harriet)
 Inozoen errua (2017, Harriet)

 Erreferentziak 

 Ikus, gainera 
 Bizkaiko idazleak
 Bilboaldeko idazleak
 Bilbotar ezagunen zerrenda

 Kanpo estekak 
  Joanes Urkixo literaturaren zubitegian

Kategoria:Bizkaiko idazleak
Kategoria:Bilbotarrak
Kategoria:Euskal Herriko zinema gidoilariak
Kategoria:Telebistako gidoilariak
Kategoria:Euskal Herriko itzultzaileak